《龙王堂双松歌》
清代·书諴

双松夭矫凭潭起，定是卢师二龙子。卢师死后无所归，觅父还窟带泥水。

尽吸东潭涸欲焦，并注此潭流不止。此潭之龙向来懒，吝雨悭云灵未显。

一泓玦玦不出山，安有余滋及田畎。双松久已承家风，遂使都人识者罕。

我亦年来万事慵，登山疲苶逢双松。掀髯大笑投诗去，谡谡西庄在下风。

作者简介：清宗室，字实之，一字季和，又字子玉，号樗仙。辅国将军长恒子。袭封奉国将军。画梅得天趣。年四十，托疾去官，自辟隙地，从事习劳以为乐。